EUROPESE KERSFEESTOER 2018
12 – 27 Desember
(R43 460 plus reisversekering en *verpligte uitgawes van ongeveer R7 760 per persoon wat deel)
Ons het die afgelope twee jaar afgewyk van ons gebruiklike Kersfeestoerprogram en besluit om 'n bootvaart, bustoer en vyfdaagse verblyf in die Switserse Alpe te kombineer. Dit was 'n groot sukses en op versoek van talle toerlede bied ons dié program vanjaar weer aan. Tydens die bootvaart van Amsterdam na Keulen en terug tot in Nijmegen val die klem op van die Europese stede wat wêreldwyd bekend is vir hul jaarlikse Kersmarkte. 'n Verdere bonus tot dié reisprogram, is dat ons vanjaar per bus, onderweg vanaf Nederland na Switserland, in onderskeidelik die Middeleeuse dorpie Bernkastel-Kues aan die Moeselrivier én Riquewihr in die Franse platteland oornag. Ons spandeer ook twee dae en nagte in Titisee-Neustadt in die Swartwoud, waarna die toer afgesluit word met 'n vyfdaagse verblyf in die skilderagtige Switserse dorpie Beatenberg in die Switserse Alpe.
U sal merk dat die Kersfeestoer vanjaar 'n dag langer is as vorige jare en weens die verbeterde wisselkoers teen presies dieselfde prys as die Kersfeestoer van 2017 aangebied word.